Komisijos reglamentas (EB) Nr. 1324/2002
2002 m. liepos 22 d.
iš dalies keičiantis Reglamentą (EB) Nr. 1163/2002, iš dalies keičiantį Reglamentą (EB) Nr. 1501/95 dėl eksporto grąžinamųjų išmokų grūdų produktams mokėjimo sąlygų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1666/2000 [2], ypač į jo 13 straipsnį,
kadangi:
(1) Komisijos reglamentas (EB) Nr. 1163/2002 [3] numato nuo 1999 m. balandžio 15 d. Komisijos reglamento (EB) Nr. 800/1999, nustatančio bendrąsias išsamias eksporto grąžinamųjų išmokų sistemos taikymo už žemės ūkio produktus taisykles [4] su paskutiniais pakeitimais, padarytais Reglamentu (EB) Nr. 1253/2002 [5], leidžiančias nukrypti nuostatas dėl diferencijuotos grąžinamosios išmokos mokėjimo.
(2) 2 straipsnis įtvirtina, kad Reglamentas taikomas nuo 2002 m. liepos 1 dienos. Kadangi ši data gali sukelti tam tikrą sumaištį, reglamentų taikymo sritį reikia patikslinti.
(3) Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1163/2002 2 straipsnio antroji pastraipa pakeičiama taip:
"Jis taikomas eksporto deklaracijoms nuo 2002 m. liepos 1 d."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. liepos 22 d.